b'\n_START_ARTICLE_\nToma\xc5\xbe Gru\xc5\xa1ovnik\n_START_SECTION_\nIzobra\xc5\xbeevanje\n_START_PARAGRAPH_\nGru\xc5\xa1ovnik je dve leti obiskoval klasi\xc4\x8dno gimnazijo na Prvi gimnaziji Maribor, potem pa se je prepisal na program mednarodne mature na Drugi gimnaziji Maribor. Po zaklju\xc4\x8dku srednje\xc5\xa1olskega izobra\xc5\xbeevanja se je vpisal na dodiplomski \xc5\xa1tudij filozofije na Oddelku za filozofijo Filozofske fakultete Univerze v Ljubljani, kjer je l. 2006 diplomiral iz filozofije psihologije poznega Ludwiga Wittgensteina pod mentorstvom Boruta Cerkovnika in za svojo zaklju\xc4\x8dno nalogo prejel fakultetno Pre\xc5\xa1ernovo nagrado. Podiplomski \xc5\xa1tudij je nato nadaljeval na istem oddelku pod mentorstvom Deana Komela in Lenarta \xc5\xa0kofa ter l. 2013 doktoriral na temo odnosa do filozofske refleksije znotraj pragmatisti\xc4\x8dne tradicije._NEWLINE_V sklopu Fulbrightove \xc5\xa1tipendije se je leta 2009 raziskovalno izpopolnjeval na Oddelku za filozofijo University of New Mexico, leta 2010 pa je kot \xc5\xa1tipendist norve\xc5\xa1kega finan\xc4\x8dnega mehanizma deloval kot raziskovalec na Centru za razvoj in okolje univerze v Oslu na Norve\xc5\xa1kem, kjer je nato l. 2011 bil tudi gostujo\xc4\x8di predavatelj.\n_START_SECTION_\nDelovanje\n_START_PARAGRAPH_\nOd leta 2007 je zaposlen kot visoko\xc5\xa1olski u\xc4\x8ditelj na Univerzi na Primorskem. Ve\xc4\x8d let je pou\xc4\x8deval na Oddelku za filozofijo Fakultete za humanisti\xc4\x8dne \xc5\xa1tudije, trenutno pa je dejaven predvsem na Pedago\xc5\xa1ki fakulteti, kjer pou\xc4\x8duje razli\xc4\x8dne predmete, povezane s filozofijo in humanistiko ter vzgojo. Na In\xc5\xa1titutu za filozofske \xc5\xa1tudije istoimenske univerze je deloval od njegove ustanovitve do l. 2016. Od l. 2018 je tudi predsednik Slovenskega filozofskega dru\xc5\xa1tva. Za svoje pou\xc4\x8devanje je prejel \xc2\xbbSve\xc4\x8dano listino\xc2\xab\xc2\xa0za mladega visoko\xc5\xa1olskega u\xc4\x8ditelja za l. 2017, ki mu jo je podelila Univerza na Primorskem, Pedago\xc5\xa1ka fakulteta.\n_START_SECTION_\nUstvarjanje\n_START_PARAGRAPH_\nNapisal je \xc5\xa1tevilne znanstvene \xc4\x8dlanke in poglavja v strokovnih publikacijah ter pripravil nekaj prevodov, denimo zbirko poznih Wittgensteinovih Predavanj in pogovorov o estetiki, psihoanalizi in religioznem verjetju ter Thoreaujevo Dr\xc5\xbeavljansko nepokor\xc5\xa1\xc4\x8dino. V sklopu literarnega ustvarjanja deluje predvsem z revijama Idiot in Literatura. Nastopil je na \xc5\xa1tevilnih mednarodnih konferencah in predavanjih v Avstraliji, Aziji, Evropi in Severni Ameriki. Njegove najbolj poznane knjige so Odtenki zelene, Etika \xc5\xbeivali in Moralke.\n_START_SECTION_\nOdtenki zelene\n_START_PARAGRAPH_\nOdtenki zelene je njegova prva monografija, ki obravnava podro\xc4\x8dje okoljske etike in vsebuje interdisciplinarni humanisti\xc4\x8dni pogled na enega najve\xc4\x8djih sodobnih problemov \xe2\x80\x93 \xc4\x8dlovekovega odnosa do okolja. Zanjo je prejel tudi nagrado Glasnik znanosti UP ZRS za leto 2012 za posamezne vrhunske dose\xc5\xbeke obetavnih raziskovalcev.  V monografiji utemeljuje raz\xc5\xa1irjanje domene moralnega univerzuma na ne-\xc4\x8dlove\xc5\xa1ke subjekte ter se ukvarja z vpra\xc5\xa1anjem, kako z vzgojo in izobra\xc5\xbeevanjem spremeniti \xc4\x8dlovekov odnos do okolja, za katerega lahko z gotovostjo trdimo, da je neprimeren in nesprejemljiv.\n_START_SECTION_\nEtika \xc5\xbeivali\n_START_PARAGRAPH_\nMonografija Etika \xc5\xbeivali osvetljuje \xc4\x8dlovekovo moralno odgovornost do \xc5\xbeivali, kar je ozna\xc4\x8deno s pojmom \xc5\xa1ibka razli\xc4\x8dica etike \xc5\xbeivali, navaja pa tudi argumente za sprejetje t.i. mo\xc4\x8dne razli\xc4\x8dice etike \xc5\xbeivali, ki zagovarja idejo, da so tudi nekatere \xc5\xbeivali sposobne moralnega delovanja. V njej je poleg filozofske analize, ki je okrepljena z naravoslovnimi, zgodovinskimi, psiholo\xc5\xa1kimi in drugimi znanstvenimi dognanji, mogo\xc4\x8de razbrati tudi kritiko sodobne dru\xc5\xbebe, ki v odnosu do \xc5\xbeivali in okolja izvaja nekatere nemoralne prakse.\n_START_SECTION_\nMoralke\n_START_PARAGRAPH_\nMoralke so esejisti\xc4\x8dna knji\xc5\xbeica, sestavljena iz \xc5\xa1estih esejev, katerih vsebina zadeva podro\xc4\x8dja etike, pravic \xc5\xbeivali, znanosti in filozofije. Gru\xc5\xa1ovnik svoje premi\xc5\xa1ljevanje s poslu\xc5\xbeevanjem klasi\xc4\x8dnih esejisti\xc4\x8dnih praks postavi v okvir \xc5\xbeivljenjskih okoli\xc5\xa1\xc4\x8din, v katerih so se mu dolo\xc4\x8dene misli porodile. Posamezni teksti, ki so prvoosebna razmi\xc5\xa1ljanja, prepletena s filozofskimi raziskavami, literarnimi fragmenti in nedavnimi dognanji znanosti, nagovarjajo razli\xc4\x8dne teme (npr. etika \xc5\xbeivali, dru\xc5\xbebene spremembe, iskanje smisla, racionalizacije) in med seboj ne prehajajo sklenjeno, temve\xc4\x8d si sledijo po na\xc4\x8delu asociacije.\n_START_SECTION_\nViri in litereatura\n_START_PARAGRAPH_\nBe\xc5\xa1ter, V. 2018. Toma\xc5\xbe Gru\xc5\xa1ovnik: Moralke. [internet]. [Citirano 31. 12. 2018]. Dostopno na naslovu: <http://koridor-ku.si/recenzije/tomaz-grusovnik-moralke/>.  _NEWLINE_Gru\xc5\xa1ovnik, T. Etika \xc5\xbeivali: O \xc4\x8dezvrstni gostoljubnosti. 2016. Koper: Univerzitetna zalo\xc5\xbeba Annales. _NEWLINE_Gru\xc5\xa1ovnik, T. Moralke. 2017. Ljubljana: Lud \xc5\xa0erpa. _NEWLINE_Gru\xc5\xa1ovnik, T. Odtenki zelene: Humanisti\xc4\x8dne perspektive okoljske problematike. 2011. Koper: Univerzitetna zalo\xc5\xbeba Annales._NEWLINE_Toma\xc5\xbe Gru\xc5\xa1ovnik. [internet]. 2018. LUD literatura. [Citirano 28. 11. 2018]. Dostopno na naslovu: <http://www.ludliteratura.si/avtor/tomaz-grusovnik/>.'